b'\n_START_ARTICLE_\nOb\xc4\x8dina \xc5\xa0marje\xc5\xa1ke Toplice\n_START_SECTION_\nSimbolika grba Ob\xc4\x8dine \xc5\xa0marje\xc5\xa1ke Toplice\n_START_PARAGRAPH_\nOsrednji simbol grba je okrogel vr\xc4\x8d (za vodo ali vino) z dvema ro\xc4\x8dajema, ki simbolizira zdru\xc5\xbeitev dveh krajevnih skupnosti (Krajevna skupnost \xc5\xa0marjeta in Krajevna skupnost Bela Cerkev) v skupno ob\xc4\x8dino \xc5\xa0marje\xc5\xa1ke Toplice v letu 2007. Vr\xc4\x8d kot tak je tudi simbol gostoljubja prebivalcev in zavzema pomembno mesto v vsaki zidanici. _NEWLINE_Krog v vr\xc4\x8du predstavlja sonce (vrtec Son\xc4\x8dek) ali zrelo grozdno jagodo iz katere se na podro\xc4\x8dju \xc5\xa0marje\xc5\xa1kih Toplic prideluje kakovostno vino._NEWLINE_Polje grba se deli na \xc5\xa1tiri enote: dve zeleni enoti predstavljata dve vinorodni podro\xc4\x8dji \xe2\x80\x93 Koglo in Vinji vrh in dve modri enoti najpomembnej\xc5\xa1a vodotoka na obmo\xc4\x8dju ob\xc4\x8dine- reko Krko in potok Raduljo._NEWLINE_Deljeno modro polje simbolizira tudi dve, za to podro\xc4\x8dje najpomembnej\xc5\xa1i obliki naravnega vira, termalno in pitno vodo.\xc2\xa0\xc2\xa0\n_START_SECTION_\nO ob\xc4\x8dini \xc5\xa0marje\xc5\xa1ke Toplice\n_START_PARAGRAPH_\nJu\xc5\xbeno obmo\xc4\x8dje ob\xc4\x8dine je strate\xc5\xa1ko pomembno, saj se navezuje na pomembno avtocestno povezavo med Ljubljano in Zagrebom ter reko Krko._NEWLINE_Pokrajina je zelo raznolika, razgibana in pestra. Razprostira se med dvema vinorodnima gri\xc4\x8dema Koglo (417 m) in Vinji vrh (392 m), ki sta na prisojni legi porasla z vinsko trto, na osojni pa predvsem z bukovimi gozdovi. Obe vinski gorici sta tudi odli\xc4\x8dni izletni\xc5\xa1ki izhodi\xc5\xa1\xc4\x8di in razgledni to\xc4\x8dki._NEWLINE_Ob\xc4\x8dina \xc5\xa0marje\xc5\xa1ke Toplice ima dve pobrateni ob\xc4\x8dini: prekmursko Ob\xc4\x8dino Cankova in Ob\xc4\x8dino Teplice nad Be\xc4\x8dvou iz \xc4\x8ce\xc5\xa1ke._NEWLINE__NEWLINE_Ob\xc4\x8dino \xc5\xa0marje\xc5\xa1ke Toplice vse od njenega nastanka vodi \xc5\xbeupanja Bernardka Krnc._NEWLINE_Ob\xc4\x8dina je reliefno razgibana in sestavljena iz 24 vasi, za katere je zna\xc4\x8dilna razpr\xc5\xa1ena poselitev. Ima tri ve\xc4\x8dja sredi\xc5\xa1\xc4\x8da. Eno od teh je naselje \xc5\xa0marje\xc5\xa1ke Toplice, kjer se nahaja osrednji turisti\xc4\x8dni objekt \xe2\x80\x92 zdravili\xc5\xa1\xc4\x8de Terme \xc5\xa0marje\xc5\xa1ke Toplice. \xc5\xa0marje\xc5\xa1ke Toplice, ki so v preteklosti nosile ime Jezerske toplice, so najve\xc4\x8dje naselje v ob\xc4\x8dini._NEWLINE_\xc5\xa0marjeta, ki je bila pred ustanovitvijo samostojne ob\xc4\x8dine sede\xc5\xbe Krajevne skupnosti \xc5\xa0marjeta, je sedaj upravno, administrativno in izobra\xc5\xbeevalno sredi\xc5\xa1\xc4\x8de z ob\xc4\x8dinsko stavbo, zdravstvenim domom ter lekarno, Osnovno \xc5\xa1olo \xc5\xa0marjeta in vrtcem Son\xc4\x8dek, domom za ostarele, \xc5\xbeupnijskim uradom in va\xc5\xa1kim jedrom, ki se je oblikovalo okoli \xc5\xbeupnijske cerkve svete Marjete._NEWLINE_Tretje sredi\xc5\xa1\xc4\x8de predstavlja vas Bela Cerkev, ki je bila pred ustanovitvijo ob\xc4\x8dine sredi\xc5\xa1\xc4\x8de Krajevne skupnosti Bela Cerkev in ima v ob\xc4\x8dini sedaj predvsem pomembno vlogo dru\xc5\xbeabnega sredi\xc5\xa1\xc4\x8da. Dru\xc5\xbeabno va\xc5\xa1ko \xc5\xbeivljenje se odvija predvsem v Hi\xc5\xa1i \xc5\xbeive dedi\xc5\xa1\xc4\x8dine, ki nosi slogan\xc2\xa0\xc2\xbbIz narave in preteklosti za prihodnost\xc2\xab\xc2\xa0in stoji v centru va\xc5\xa1kega trga na mestu nekdanje Osnovne \xc5\xa1ole Bela Cerkev, ki je svoja \xc5\xa1olska vrata, po 110 letih delovanja, zaprla leta 1970. Aktivno delovanje lokalnih dru\xc5\xa1tev, prireditve in organizirana va\xc5\xa1ka dru\xc5\xbeenja, ki se odvijajo v Hi\xc5\xa1i \xc5\xbeive dedi\xc5\xa1\xc4\x8dine, privabijo v Belo Cerkev veliko obiskovalcev._NEWLINE_Prva omemba kraja v pisnih virih, je bila leta 1074 omemba podro\xc4\x8dja Vinjega vrha v listini, ki sta jo sestavila freisin\xc5\xa1ki \xc5\xa1kof in oglejski patriarh. Listina je dolo\xc4\x8dala, da mora \xc5\xa1kof patriarhu prepustiti 10 kmetij na Vinjem vrhu. Sestavljena je bila 15. junija in ob\xc4\x8dina \xc5\xa0marje\xc5\xa1ke Toplice na ta datum vsako leto praznuje svoj ob\xc4\x8dinski praznik. _NEWLINE__NEWLINE_V \xc5\xbeelezni dobi je stalo na Velikem Vinjem vrhu mogo\xc4\x8dno utrjeno naselje oz. gradi\xc5\xa1\xc4\x8de. Zgrajeno je bilo v 8. stoletju pr. n. \xc5\xa1. in opu\xc5\xa1\xc4\x8deno po rimski zasedbi konec 1. stoletja pr. n. \xc5\xa1. Pomemben vir za raziskovanje takratnega \xc5\xbeivljenja so \xc5\xa1e zdaj vidna grobi\xc5\xa1\xc4\x8da in ostanki obzidja\xc2\xa0 na bli\xc5\xbenjih grebenih in pobo\xc4\x8djih._NEWLINE_Sprva so umrle pokopavali v rodovnih gomilah, pozneje pa na planih grobi\xc5\xa1\xc4\x8dih. Arheolo\xc5\xa1ke najdbe pri\xc4\x8dajo, da je obmo\xc4\x8dje \xc5\xa0marjete v starej\xc5\xa1i \xc5\xbeelezni dobi do\xc5\xbeivelo velik razcvet. Sredi\xc5\xa1\xc4\x8de na Velikem Vinjem vrhu je obvladovalo dolino ob spodnjem toku Krke in dolenjsko gri\xc4\x8devje vse do doline Mirne. Blagostanje prebivalstva je temeljilo na \xc5\xbeelezarstvu, kova\xc5\xa1tvu in tovorni\xc5\xa1tvu. Tedanjo dru\xc5\xbebo na \xc5\xa1ir\xc5\xa1em dolenjskem ozemlju prikazujejo upodobitve na situlah, kovinskih posodah v obliki vedra. _NEWLINE_V \xc5\xa1ir\xc5\xa1em slovenskem prostoru je ob\xc4\x8dina poznana predvsem po zdravili\xc5\xa1kem turizmu, ki se razvija v enem od najsodobnej\xc5\xa1ih slovenskih termalnih sredi\xc5\xa1\xc4\x8d. Naravne danosti nudijo pestro ponudbo \xc5\xa1portnih aktivnosti in do\xc5\xbeivetij v neposrednem stiku z naravo. Bogata kulturna in zgodovinska dedi\xc5\xa1\xc4\x8dina se razkriva v arheolo\xc5\xa1kih najdbah ter v raznovrstni sakralni in etnolo\xc5\xa1ki dedi\xc5\xa1\xc4\x8dini. Vse omenjene znamenitosti so povezane v dveh tematskih poteh: tematski in vodni poti \xc2\xbbVir \xc5\xbeivljenjske energije\xc2\xab. Pod sakralno dedi\xc5\xa1\xc4\x8dino \xc5\xa1tejemo \xc5\xa1tevilne lokalne cerkve, ki jih je na obmo\xc4\x8dju ob\xc4\x8dine kar 14 in so posve\xc4\x8dene razli\xc4\x8dnim svetnikom._NEWLINE_Ob\xc4\x8dino \xc5\xa0marje\xc5\xa1ke Toplice sestavlja 24 vasi in zaselkov. Naselja v ob\xc4\x8dini so: _NEWLINE_Bela Cerkev, Brezovica, \xc4\x8celevec, Dol pri \xc5\xa0marjeti, Dolenje Kronovo, Draga, Dru\xc5\xbeinska vas, Gorenja vas pri \xc5\xa0marjeti, Gradenje, Gri\xc4\x8d pri Klevev\xc5\xbeu, Hrib, Koglo, Mala Strmica, Ore\xc5\xa1je, Radovlja, Sela pri Zburah, Sela, Strelac, \xc5\xa0marje\xc5\xa1ke Toplice, \xc5\xa0marjeta, Vinica pri \xc5\xa0marjeti, Vinji Vrh, Zbure, \xc5\xbdalovi\xc4\x8de.\n_START_SECTION_\nNaravne znamenitosti\n_START_PARAGRAPH_\nObmo\xc4\x8dje ob\xc4\x8dine \xc5\xa0marje\xc5\xa1ke Toplice je bogato z naravnimi danostmi. Pokrajino sestavljajo ni\xc5\xbeinske poplavne ravnice, naklju\xc4\x8dni izviri tople termalne vode, z gozdovi porasla pobo\xc4\x8dja in z vinogradi obrasli vinski gorici Koglo in Vinji vrh._NEWLINE_Najpomembnej\xc5\xa1a naravna vrednota na obmo\xc4\x8dju je voda, ki je skozi stoletja odlo\xc4\x8dilno vplivala na \xc2\xa0oblikovanje tukaj\xc5\xa1nje pokrajine. Obmo\xc4\x8dje je prepleteno s \xc5\xa1tevilnimi manj\xc5\xa1imi potoki in izviri termalne vode, za prebivalce tega obmo\xc4\x8dja pa je predvsem pomembna bogata zaloga podtalnice. Voda je z nanosi materiala ustvarila obse\xc5\xbene ravnice, ki jih zaradi rodovitnosti obdajajo polja, njive ter travniki._NEWLINE_Obmo\xc4\x8dje soteske potoka Radulje z brzicami in Spodnjo ter Zgornjo Klevev\xc5\xa1ko jamo v predelu imenovanem Klevev\xc5\xbe je vklju\xc4\x8deno v varovano okolje Nature 2000 in predstavlja eno od pomembnej\xc5\xa1ih naravnih znamenitosti. Jami sta bili v preteklosti sicer raziskani, vendar za obiskovalce nista odprti. V Klevev\xc5\xbe doma\xc4\x8dini poleti prihajajo predvsem zaradi izvira tople vode, ki je ograjen z manj\xc5\xa1im betonskim bazenom in kjer se lahko v vro\xc4\x8dih poletnih mesecih osve\xc5\xbeijo v vodi, ki ima temperaturo od 21 do 25\xc2\xb0C. Potok Radulja v svojem srednjem toku ni ve\xc4\x8d tako \xc5\xbeivahen in se v celoti umiri, kar je privedlo do nastanka mokri\xc5\xa1\xc4\x8da Zdravci, ki je eno najve\xc4\x8djih mokri\xc5\xa1\xc4\x8d na Dolenjskem._NEWLINE_V parku zdravili\xc5\xa1\xc4\x8da Terme \xc5\xa0marje\xc5\xa1ke Toplice v jezercu, ki ga napaja topla termalna voda, uspeva redka vodna rastlina imenovana indijski lotos. Poleti se nad gladino jezerca dvignejo ro\xc5\xbenati cvetovi rastline, katere domovina so predeli Azije in Avstralije. Prav topla termalna voda je zaslu\xc5\xbena, da ob\xc4\x8dutljivi lotos, ki v naravi uspeva v toplej\xc5\xa1ih predelih sveta, pre\xc5\xbeivi tudi ostre zime v \xc5\xa0marje\xc5\xa1kih Toplicah._NEWLINE_V bli\xc5\xbeini vasi Bela Cerkev se nahaja manj\xc5\xa1i kra\xc5\xa1ki rov, ki so jo doma\xc4\x8dini poimenovali \xc5\xa0kratova luknja. Ime naj bi dobila po nekdanjih majhnih in misti\xc4\x8dnih prebivalcih, ki so nekdaj prebivali v njenem zavetju.\n_START_SECTION_\nKulturne znamenitosti\n_START_PARAGRAPH_\nKulturno dedi\xc5\xa1\xc4\x8dino kraja predstavljata za oglede turistov urejeni in odprti rojstni hi\xc5\xa1i dveh pomembnih zgodovinskih osebnosti: v Vinici rojstna hi\xc5\xa1a duhovnika Janeza Zalokarja in v \xc5\xa0marjeti rojstna hi\xc5\xa1a Jo\xc5\xbeeta Karlov\xc5\xa1ka, raziskovalca ljudske ornamentike._NEWLINE_V parku Term \xc5\xa0marje\xc5\xa1ke Toplice si lahko ogledamo star lito\xc5\xbeelezni vodnjak s kipom \xc5\xbeene, skozi katerega je bila speljana prva pitna voda in razvaline gradu \xc5\xa0trlek do katerih vodi gozdna sprehajalna pot._NEWLINE_Pod kulturne znamenitosti sodijo tudi razvaline gradu Klevev\xc5\xbe, nekdaj pomembnega gospodarsko-upravnega sredi\xc5\xa1\xc4\x8da freisin\xc5\xa1kih \xc5\xa1kofov na Dolenjskem, ki pa je bil leta 1942 popolnoma po\xc5\xbegan._NEWLINE_Med pomembne kulturne znamenitosti kraja sodi tudi Hi\xc5\xa1a \xc5\xbeive dedi\xc5\xa1\xc4\x8dine s sloganom \xc2\xbbIz narave in preteklost za prihodnost\xc2\xab. Gre za objekt, ki je nastal na mestu nekdanje Osnovne \xc5\xa1ole Bela Cerkev, v kateri je pouk potekal kar 110 let. Prostori stavbe so namenjeni delovanju dru\xc5\xa1tev in stalnima razstavama arheolo\xc5\xa1ke zbirke replik najdb na podro\xc4\x8dju ob\xc4\x8dine in razstavo \xc5\xa1olskega inventarja in u\xc4\x8dnih pripomo\xc4\x8dkov u\xc4\x8dencev stare \xc5\xa1ole._NEWLINE_Naravne in kulturne znamenitosti ob\xc4\x8dine \xc5\xa0marje\xc5\xa1ke Toplice si je mogo\xc4\x8de ogledati v sklopu dveh urejenih tematskih poteh \xe2\x80\x93 vodni in tematski poti imenovani \xc2\xbbVir \xc5\xbeivljenjske energije\xc2\xab. Ob\xc4\x8dinske znamenitosti pa lahko spoznate tudi ob vo\xc5\xbenji s kolesom v kolesarski poti imenovani \xc2\xbb\xc5\xa0marje\xc5\xa1ka kolesnica\xc2\xab.\n_START_SECTION_\nHi\xc5\xa1a \xc5\xbeive dedi\xc5\xa1\xc4\x8dine "Iz narave in preteklosti za prihodnost"\n_START_PARAGRAPH_\nV Hi\xc5\xa1i \xc5\xbeive dedi\xc5\xa1\xc4\x8dine\xc2\xa0s sloganom \xc2\xbbIz narave in preteklost za prihodnost\xc2\xab je 15. junija 2015 za\xc5\xbeivel medgeneracijski interpretativni center dedi\xc5\xa1\xc4\x8dine. Projekt na podro\xc4\x8dju turizma, ohranjanja ter interpretacije naravne in kulturne dedi\xc5\xa1\xc4\x8dine, je bil realiziran s pomo\xc4\x8djo nepovratnih sredstev Evropskega sklada za regionalni razvoj in Ministrstva za kulturo. Hi\xc5\xa1a \xc5\xbeive dedi\xc5\xa1\xc4\x8dine stoji na mestu nekdanje Osnovne \xc5\xa1ole Bela Cerkev, ki je svoja \xc5\xa1olska vrata zaprla v letu 1970. _NEWLINE_Vsebina hi\xc5\xa1e ponuja vpogled v \xc5\xbeivljenje lokalnih prebivalcev skozi razli\xc4\x8dne zorne kote in zgodovinska obdobja. Sprehod po posameznih tematskih sobah nas popelje od daljne preteklosti vse do \xc5\xbeivahnega utripa sedanjosti. _NEWLINE_V\xc2\xa0Zwittrovi dvorani, ki nosi ime po zgodovinarju dr. Franu Zwittru, rojenem v Beli Cerkvi, si je mogo\xc4\x8de ogledati predstavitveni film ob\xc4\x8dine \xc5\xa0marje\xc5\xa1ke Toplice. V enolo\xc5\xa1kem laboratoriju se obiskovalci lahko seznanijo z lokalnim vinogradni\xc5\xa1tvom in vinarstvom, najbolj raz\xc5\xa1irjenima dejavnostima na podro\xc4\x8dju \xc5\xa0marje\xc5\xa1ki Toplic, kulinari\xc4\x8dno dedi\xc5\xa1\xc4\x8dino kraja pa je mo\xc4\x8d spoznati v\xc2\xa0Sobi \xc5\xbeive dedi\xc5\xa1\xc4\x8dine. V\xc2\xa0Sobi ustvarjalnosti\xc2\xa0je na ogled za\xc4\x8dasna razstava inventarja stare \xc5\xa1ole in u\xc4\x8dnih pripomo\xc4\x8dkov biv\xc5\xa1ih u\xc4\x8dencev. V daljno preteklost obiskovalce popelje De\xc5\xbeela arheologije. V njej se sprehodimo skozi obdobje prazgodovine, antike, preseljevanja narodov in preko razstavljenih replik, najdenih na \xc5\xa1ir\xc5\xa1em obmo\xc4\x8dju Vinjega vrha, spoznamo na\xc4\x8din \xc5\xbeivljenja tukaj\xc5\xa1njih prebivalcev. V\xc2\xa0Sobi na\xc5\xa1ih prednikov\xc2\xa0spoznamo \xc5\xbeivljenje in delo pomembnih lokalnih osebnosti. V \xc5\xa0kratovi soba najmlaj\xc5\xa1i obiskovalci spoznajo zgodbo o belocerkov\xc5\xa1kem \xc5\xa1kratu Viniju in druge lokalne pripovedke. _NEWLINE_Simbol Hi\xc5\xa1e \xc5\xbeive dedi\xc5\xa1\xc4\x8dine je\xc2\xa0Orant ali molivec, bronast obesek v podobni \xc4\x8dlove\xc5\xa1ke figure, najden na pobo\xc4\x8djih Vinjega vrha. Obesek upodablja \xc4\x8dlove\xc5\xa1ko postavo, ki prestopa krog in s tem simbolizira podiranje meja in stopanje iz okov vsakdana.\n_START_SECTION_\nTematska pot "Vir \xc5\xbeivljenjske energije"\n_START_PARAGRAPH_\nOb\xc4\x8dina \xc5\xa0marje\xc5\xa1ke Toplice je v letu 2012 s pomo\xc4\x8djo evropskih sredstev LEADER uredila tematsko pot \xc2\xbbVir \xc5\xbeivljenjske energije\xc2\xab. V tematski poti je povezala \xc5\xa1tiri tematske to\xc4\x8dke, ki reprezentirajo pomembno kulturno in naravno dedi\xc5\xa1\xc4\x8dino kraja in se prepletajo z zgodovinsko, etnolo\xc5\xa1ko, romarsko, \xc5\xa1portno-rekreativno in kulinari\xc4\x8dno vsebino. Mo\xc5\xbeen je obisk posameznih to\xc4\x8dk tematske poti, ki so organizirane kot samostojne enote ali kro\xc5\xbeen ogled vseh \xc5\xa1tirih to\xc4\x8dk z izhodi\xc5\xa1\xc4\x8dem v \xc5\xa0marje\xc5\xa1kih Toplicah in kon\xc4\x8dno postajo v Beli Cerkvi. Za urejenost to\xc4\x8dk na tematski poti skrbi Ob\xc4\x8dina in doma\xc4\x8dini, ki s \xc4\x8distilnimi akcijami poskrbijo, da so to\xc4\x8dke privla\xc4\x8dne in dostopne za obiskovalce in turiste.\xc2\xa0 To\xc4\x8dke zdru\xc5\xbeujejo pomembne elemente nepremi\xc4\x8dne, predvsem stavbne dedi\xc5\xa1\xc4\x8dine in nesnovne kulturne dedi\xc5\xa1\xc4\x8dine kraja.\xc2\xa0 _NEWLINE_Prvo to\xc4\x8dko na tematski poti predstavljajo ostaline in ru\xc5\xa1evine nekdanjega gradu \xc5\xa0trlek, ki se nahajajo v gozdu ob kompleksu Term \xc5\xa0marje\xc5\xa1ke Toplice, pomembnega nosilca zdravili\xc5\xa1kega turizma v Sloveniji. V \xc5\xa0marje\xc5\xa1ke Toplice Terme vsako leto privabijo ve\xc4\x8d kot 93.000 turistov in izletnikov. Do razvalin iz zdravili\xc5\xa1kega parka vodi urejena sprehajalna pot, ki se zaklju\xc4\x8di tik ob ru\xc5\xa1evinah na opazovalnem podestu, kjer je name\xc5\xa1\xc4\x8dena tudi informativna tabla. Na obmo\xc4\x8dju ob\xc4\x8dine \xc5\xa0marje\xc5\xa1ke Toplice je v preteklost stalo pet gradov zato se je podro\xc4\x8dje imenovalo \xc2\xbbdolina gradov\xc2\xab\xc2\xa0in edini danes \xc5\xa1e vidni ostanek nekdanjih gradov so prav razvaline gradu \xc5\xa0trlek, ki je bil v pisnih virih prvi\xc4\x8d omenjen \xc5\xbee leta 1247. Zgradila sta ga viteza Friderik in Rudolf iz Mokronoga brez dovoljenja tedanjih lastnikov posesti zato je bil grad eden redkih primerkov \xc2\xbb\xc4\x8drne gradnje\xc2\xab\xc2\xa0tistega \xc4\x8dasa. Grad je bil prav iz teh razlogov zelo kmalu poru\xc5\xa1en. Razvaline gradu so vklju\xc4\x8dene v register spomenikov nepremi\xc4\x8dne kulturne dedi\xc5\xa1\xc4\x8dine lokalnega pomena. _NEWLINE_Druga to\xc4\x8dka tematske poti je vinska gorica Koglo s cerkvijo svetega Lenarta na najvi\xc5\xa1ji to\xc4\x8dki ob\xc4\x8dine, na nadmorski vi\xc5\xa1ini 417m. Na Koglem je nekdaj stal gradi\xc4\x8d Kozjak, ki je bil prva utrdba proti Ogrom. Cerkev sv. Lenarta je bila v pisnih virih prvi\xc4\x8d omenjena v 17. stoletju. Najprej je bila grajena v gotskem slogu in kasneje barokizirana. Ob cerkvi je postavljena razgledna plo\xc5\xa1\xc4\x8dad, ki odpira pogled na dolino reke Krke, Gorjance, Ko\xc4\x8devski gozd, Novome\xc5\xa1ko kotlino in \xc5\xa0entjernejsko polje. Pot iz \xc5\xa0marje\xc5\xa1kih Toplic do Koglega vodi med vinogradi in zidanicami, ki so zna\xc4\x8dilne za vinske gorice. Na Koglem stoji tudi zidanica Brega\xc4\x8d, prva zidanica, ki je odprla svoja vrata turistom v inovativne projektu imenovanem Zidani\xc5\xa1ki turizem. _NEWLINE_Tretja to\xc4\x8dka tematske poti je pri cerkvi Karmelske matere bo\xc5\xbeje v Slapah. Grajska cerkev je bila sezidana v letih 1622 - 1628. Sedanja zgradba je nasledila starej\xc5\xa1o srednjeve\xc5\xa1ko stavbo.\xc2\xa0Nastanek cerkve je povezan z lastniki gradu Klevev\xc5\xbe, dru\xc5\xbeino Moscon, ki so cerkev postavili kot njihovo dru\xc5\xbeinsko grobno cerkev.\xc2\xa0Na pokopali\xc5\xa1\xc4\x8du, ki obkro\xc5\xbea cerkev je ve\xc4\x8dje \xc5\xa1tevilo nagrobnih spomenikov med katerimi izstopa grobno polje dru\xc5\xbeine Ulm, zadnjih lastnikov gradu Klevev\xc5\xbe. Cerkev in pripadajo\xc4\x8de pokopali\xc5\xa1\xc4\x8de je pomemben zgodovinski spomenik kulturne dedi\xc5\xa1\xc4\x8dine. Mogo\xc4\x8d je ogled notranjosti cerkve z grobnico lastnikov gradu Klevev\xc5\xbe in grobnega polja plemi\xc5\xa1ke dru\xc5\xbeine na pokopali\xc5\xa1\xc4\x8du. V neposredni bli\xc5\xbeini Slap je pomembna lokalna naravna znamenitost Klevev\xc5\xbe, ki zdru\xc5\xbeuje sotesko potoka Radulje s slapovi in brzicami ter dvema kra\xc5\xa1kima jamama ter naraven termalni izvir ujet v kamnit bazen, kjer ima voda konstantno temperaturo 23\xc2\xb0C skozi celo leto._NEWLINE_Zadnja to\xc4\x8dka tematske poti je \xc5\xa0kratova luknja v vasi Bela Cerkev. \xc5\xa0kratovo luknjo imenujejo doma\xc4\x8dini manj\xc5\xa1o jamo z rovom, ki le\xc5\xbei pod vasjo Bela Cerkev in v kateri naj bi po ljudskem izro\xc4\x8dilu v preteklosti \xc5\xbeiveli \xc5\xa1kratje. Ti so bili prijazne narave in so doma\xc4\x8dinom pomagali. Mir v vasi naj bi skalil nadut mladeni\xc4\x8d, ki se je\xc2\xa0nekega dne\xc2\xa0preselil\xc2\xa0v vas. \xc5\xa0kratov ni maral in jih je preganja. Ti se z njim niso \xc5\xbeeleli prerekati in so se po svojem rovu umaknili na bli\xc5\xbenji Vinji vrh. Ljudje, ki so ostali brez pomo\xc4\x8di \xc5\xa1kratov, so mladeni\xc4\x8da izgnali iz vasi, vendar se \xc5\xa1kratje kljub temu niso vrnili. Najstarej\xc5\xa1i \xc5\xa1krat pa se je odlo\xc4\x8dil, da bo ljudem vseeno pomagal, vendar se jim ni nikoli prikazal ob belem dnevu. Do \xc5\xa0kratove luknje vodi urejena sprehajalna pot, urejen je tudi dostop do jame v kateri obiskovalce pozdravi kip \xc5\xa1krata. To\xc4\x8dko \xc5\xa0kratova luknja zavzeto promovirajo doma\xc4\x8dini sami z raz\xc5\xa1irjanjem zgodbe o belocerkov\xc5\xa1kih \xc5\xa1kratih med obiskovalce vasi ter promociji z iznajdbo posebnih jedi, ki nosijo ime po \xc5\xa1kratih in jih vklju\xc4\x8dujejo v gostinsko in kulinari\xc4\x8dno ponudbo kraja (\xc5\xa1kratova klobasa, \xc5\xa1kratova \xc2\xbbmo\xc4\x8d\xc2\xab).\n_START_SECTION_\nFran Zwitter (24.10.1905 \xe2\x80\x93 14.4.1988)\n_START_PARAGRAPH_\nFran Zwitter je bil rojen v Beli Cerkvi v hi\xc5\xa1i svojega deda Frana Majzlja. Po \xc5\xa1tudiju zgodovine in geografije v Ljubljani in na Dunaju je na Filozofski fakulteti v Ljubljani leta 1928 diplomiral in naslednje leto doktoriral. V letih 1930\xe2\x80\x9332 se je izpopolnjeval v Parizu. Zavzemal se je za povezovanje zgodovinopisja s sociologijo in ekonomijo, hkrati pa se je usmeril v raziskovanje zgodovine novega veka._NEWLINE_Leta 1938 je postal prvi u\xc4\x8ditelj za zgodovino novega veka na ljubljanski univerzi. Med letoma 1952 in 1954 je bil rektor Univerze v Ljubljani, sicer pa je bil redni profesor do upokojitve leta 1975._NEWLINE_Od leta 1958 je bil redni \xc4\x8dlan Slovenske akademije znanosti in umetnosti. Poleg zgodovine mest in socialne zgodovine ga je vseskozi zanimala nacionalno politi\xc4\x8dna problematika._NEWLINE_Zwittrova bibliografija \xc5\xa1teje ve\xc4\x8d kot 300 enot, od tega 11 knjig in 100 pomembnej\xc5\xa1ih razprav. Ker je bil zelo navezan na rodno Belo Cerkev, je bila njegova zadnja \xc5\xbeelja, da je v svoji rojstni vasi tudi pokopan.\n_START_SECTION_\nJo\xc5\xbee Karlov\xc5\xa1ek (12.2.1900 \xe2\x80\x93 22.10.1963)\n_START_PARAGRAPH_\nJo\xc5\xbee Karlov\xc5\xa1ek je bil rojen v \xc5\xa0marjeti. Po kon\xc4\x8dani gimnaziji v Novem mestu je nadaljeval \xc5\xa1olanje na gradbeni \xc5\xa1oli v Ljubljani. Delal je kot gradbeni tehnik, nadzornik, projektant in na koncu kot u\xc4\x8ditelj tehni\xc4\x8dnih predmetov na Srednji gradbeni \xc5\xa1oli v Ljubljani. Bil je eden od ustanoviteljev Tovarne fine keramike Dekor v Ljubljani leta 1931._NEWLINE_Njegova velika ljubezen so bili stara pode\xc5\xbeelska arhitektura, slovenski ornamenti in slovanska mitologija. Ornamente je najprej zbiral, nato pa tudi sam ustvarjal. Z lastno tehniko, ki jo je tudi patentiral, je slikal na les najrazli\xc4\x8dnej\xc5\xa1e motive, ve\xc4\x8dinoma prevzete iz slovanske mitologije. Karlov\xc5\xa1ek je gradivo, ki ga je zbral ob svojih raziskavah, objavil v ve\xc4\x8d knjigah, od katerih so pomembnej\xc5\xa1e: Slovenska hi\xc5\xa1a, Umetnostna obrt \xe2\x80\x93 splo\xc5\xa1en razvoj in na\xc5\xa1 slog, Slovenski domovi in zbirka razglednic Dekorativna umetnost. V razli\xc4\x8dnih revijah je redno objavljal \xc4\x8dlanke in razprave s podro\xc4\x8dja ljudske umetnosti. Za svoje delo je prejel ve\xc4\x8d nagrad in priznanj._NEWLINE_Rojstna hi\xc5\xa1a Jo\xc5\xbeeta Karlov\xc5\xa1ka stoji nasproti cerkve sv. Marjete v \xc5\xa0marjeti. Dana\xc5\xa1njo veliko sodobno hi\xc5\xa1o v baro\xc4\x8dnem stilu je sezidal Karlov\xc5\xa1kov o\xc4\x8de. V hi\xc5\xa1i sta nekdaj delovali tudi gostilna in trgovina ter preno\xc4\x8di\xc5\xa1\xc4\x8da za goste._NEWLINE_Pred vhodom v hi\xc5\xa1o stoji doprsni kip Jo\xc5\xbeeta Karlov\xc5\xa1ka.\n_START_SECTION_\nJanez Zalokar (26.6.1792 \xe2\x80\x93 7.9.1872)\n_START_PARAGRAPH_\nJanez Zalokar je bil rojen na Vinici pri \xc5\xa0marjeti. Po kon\xc4\x8dani gimnaziji v Novem mestu je \xc5\xa1tudiral teologijo v Ljubljani in bil leta 1815 posve\xc4\x8den v duhovnika. Duhovni\xc5\xa1ka slu\xc5\xbeba ga je kot kaplana popeljala najprej v Metliko in nato kot \xc5\xbeupnika najprej v Tr\xc5\xbei\xc4\x8d in nazadnje v \xc5\xa0kocjan. Ko je nastopil slu\xc5\xbebo v \xc5\xa0kocjanu, je bil njegov cilj \xc4\x8dim bolj pomagati svojim \xc5\xbeupljanom in nanje prenesti \xc4\x8dim ve\xc4\x8d svojega vsestranskega znanja. Zanimala ga je zdravstvena problematika, bil je podpornik homeopatije, spodbujal je sadjarstvo, dobro je poznal kmetovanje, ljudi je u\xc4\x8dil, kako iz kmetovanja \xc5\xbeiveti in z njim tudi zaslu\xc5\xbeiti._NEWLINE_Leta 1854 je napisal knjigo Umno kmetovanje in gospodarstvo. Gre za prvo knjigo v sloven\xc5\xa1\xc4\x8dini, ki opisuje vse kmetijske panoge skupaj. Ukvarjal se je tudi z jezikoslovjem. Tako je M. Cigaletu pomagal sestaviti slovensko-nem\xc5\xa1ki slovar, ki je zajemal 14.000 gesel. V Bleiweisovih Novicah je objavil svoj model pisanja rodovnika, \xc5\xa1e danes znan kot Zalokarjev rodovnik._NEWLINE_V Zalokarjevi rojstni hi\xc5\xa1i na Vinici je danes na ogled muzejska zbirka predmetov in pohi\xc5\xa1tva.\n_START_SECTION_\nJanez Vol\xc4\x8di\xc4\x8d (27.4.1825 \xe2\x80\x93 14.12.1887)\n_START_PARAGRAPH_\nJanez Vol\xc4\x8di\xc4\x8d je bil rojen v Gabrovem v \xc5\xbeupniji \xc5\xa0kofja Loka. Po zaklju\xc4\x8deni gimnaziji v Novem mestu in Ljubljani je \xc5\xa1tudiral teologijo in bil leta 1849 posve\xc4\x8den v duhovnika. Duhovni\xc5\xa1ki poklic je opravljal kot kaplan v Horjulu in Semi\xc4\x8du, kot \xc5\xbeupnik v Dragatu\xc5\xa1u in Podgradu, leta 1875 pa je pri\xc5\xa1el v \xc5\xa0marjeto. V \xc4\x8dasu slu\xc5\xbebovanja v Horjulu je za\xc4\x8del prvi pri nas z majni\xc5\xa1ko pobo\xc5\xbenostjo v \xc4\x8dast Mariji in jo poimenoval \xc5\xa1marnice. Kjerkoli je slu\xc5\xbeboval, je skrbel za ureditev notranjosti in zunanjosti cerkva._NEWLINE_Leta 1887, tik pred smrtjo, je Vol\xc4\x8di\xc4\x8d dokon\xc4\x8dal rokopis knjige z naslovom Zgodovina \xc5\xa1marje\xc5\xa1ke fare. V njej je podrobno opisal \xc5\xbeivljenje in navade tukaj\xc5\xa1njih prebivalcev. Knjiga \xc5\xa1e danes predstavlja pomemben vir za raziskovanje preteklosti obmo\xc4\x8dja ob\xc4\x8dine \xc5\xa0marje\xc5\xa1ke Toplice.\n_START_SECTION_\nGospodarstvo\n_START_PARAGRAPH_\nPodro\xc4\x8dje ob\xc4\x8dine \xc5\xa0marje\xc5\xa1ke Toplice se nahaja na pode\xc5\xbeelju in pred pol stoletja je tu mo\xc4\x8dno prevladovala kmetijska dejavnost. Danes je na obmo\xc4\x8dju ob\xc4\x8dine registriranih 147 kmetijskih gospodarstev, \xc4\x8distih kme\xc4\x8dkih gospodinjstev, katerih edini prihodek predstavlja kme\xc4\x8dka dejavnost, pa je le 7. Ostali lastniki kmetij so zaposleni, kmetijstvo jim predstavlja le dopolnilno dejavnost. Kmetijske povr\xc5\xa1ine v ob\xc4\x8dini so manj\xc5\xa1e, ve\xc4\x8dina kmetij obsega do 10 hektarjev kmetijskih povr\xc5\xa1in. Med pomembnej\xc5\xa1e kmetijske panoge sodita \xc5\xbeivinoreja in poljedelstvo. V \xc5\xbeivinorejski panogi sta izraziti govedoreja in pra\xc5\xa1i\xc4\x8dereja, v poljedelstvu pa gojenje \xc5\xbeit in krmnih rastlin. Danes je \xc5\xa1e vedno ohranjenih 37% kmetijskih obdelovanih povr\xc5\xa1in, vendar med najmo\xc4\x8dnej\xc5\xa1o gospodarsko panogo sodi turizem._NEWLINE_V ob\xc4\x8dini imata ve\xc4\x8dstoletno tradicijo \xc4\x8debelarstvo in mlinarstvo. Edini \xc5\xa1e delujo\xc4\x8di mlin na obmo\xc4\x8dju ob\xc4\x8dine, je mlin dru\xc5\xbeine Ko\xc5\xa1ak z ve\xc4\x8d kot dvestoletno tradicijo, katerega proces proizvodnje moke si lahko ogledajo tudi obiskovalci._NEWLINE_\xc4\x8cebelarstvo Gorenc ima urejeno muzejsko zbirko \xc4\x8debelarstva in manj\xc5\xa1o trgovino z razli\xc4\x8dnimi vrstami medu in medenimi izdelki._NEWLINE_Prebivalci ob\xc4\x8dine \xc5\xa0marje\xc5\xa1ke Toplice so zaposleni v sekundarnih (gradbeni\xc5\xa1tvo, proizvodnja) in terciarnih (promet, trgovina, turizem) gospodarskih dejavnostih v \xc5\xa0marje\xc5\xa1kih Toplicah, Novem mestu, \xc5\xa0entjerneju in \xc5\xa0marjeti. V \xc5\xa0marje\xc5\xa1kih Toplicah so glavni zaposlovalec zdravili\xc5\xa1\xc4\x8de Terme Krka, v \xc5\xa0marjeti tovarna Plastoform, ki izdeluje plasti\xc4\x8dne elemente, zaposluje pa pribli\xc5\xbeno 190 delavcev, v Novem mestu pa sta najve\xc4\x8dja zaposlovalca tovarna zdravil Krka in tovarna vozil Revoz. Ena pomembnej\xc5\xa1ih gospodarskih dejavnosti v ob\xc4\x8dini je prav zdravili\xc5\xa1ki turizem, ki se odvija v zdravili\xc5\xa1\xc4\x8du Term Krka.\n_START_SECTION_\nTurizem\n_START_PARAGRAPH_\n\xc5\xa0marje\xc5\xa1ke Toplice imajo vse potrebne pogoje tako za izvedbo dnevnih izletov kot za stacionarni turizem. Gostje imajo ne\xc5\xa1tete mo\xc5\xbenosti za \xc5\xa1portne aktivnosti (nordijska hoja, tek, pohodni\xc5\xa1tvo, kolesarjenje, rolanje, plavanje, padalstvo, kajaka\xc5\xa1tvo, jahanje), k \xc4\x8demur jih \xc5\xa1e bolj pritegne razgibana in zelena pokrajina. V tematsko vodeni poti imajo gostje mo\xc5\xbenost, da spoznajo bogato naravno in kulturno dedi\xc5\xa1\xc4\x8dino. Ob nekaterih \xc5\xbee urejenih turisti\xc4\x8dnih to\xc4\x8dkah so na voljo sprostitvene plo\xc5\xa1\xc4\x8dadi ter ostala urbana oprema. \xc5\xa0marje\xc5\xa1ke Toplice na letni ravni obi\xc5\xa1\xc4\x8de veliko tujih turistov iz razli\xc4\x8dnih dr\xc5\xbeav zato so informacijske table opremljene z opisi v \xc5\xa1estih jezikih._NEWLINE__NEWLINE_Zdravili\xc5\xa1ki kompleks, v katerem je tudi znameniti leseni bazen, zgrajen nad vrelcem termalne vode, obkro\xc5\xbeajo \xc5\xa1tevilne sprehajalne, pohodni\xc5\xa1ke in kolesarske poti. V parku, ki se razprostira na pribli\xc5\xbeno treh hektarjih, raste devetdeset razli\xc4\x8dnih drevesnih in grmovnih vrst, tu \xc5\xbeivi tudi 25 vrst ptic.\xc2\xa0Posebnost \xc5\xa1marje\xc5\xa1ke okolice je devet urejenih poti za nordijsko hojo, v \xc5\xa1portnem parku so tudi igri\xc5\xa1\xc4\x8da za tenis, nogomet, ko\xc5\xa1arko, odbojko in mini golf ter balini\xc5\xa1\xc4\x8de in prostor za piknik.\xc2\xa0_NEWLINE_Poleg namestitev v hotelih Term \xc5\xa0marje\xc5\xa1ke Toplice, je razvita tudi sobodajalska dejavnost. Inovativen turisti\xc4\x8dni produkt predstavlja preno\xc4\x8devanje gostov v zidanicah, pristni stavbni dedi\xc5\xa1\xc4\x8dini zna\xc4\x8dilni za vinorodna obmo\xc4\x8dja. V sklopu projekta Turizem v zidanicah je bila za turisti\xc4\x8dni namen odprta prva zidanica v Sloveniji, v kateri je mo\xc5\xbeno preno\xc4\x8devati, se predajati u\xc5\xbeitkom narave sredi vinskih goric ter oku\xc5\xa1ati izvrstna vina in dolenjsko kulinariko._NEWLINE_Skozi leto se v kraju zvrstijo \xc5\xa1tevilne turisti\xc4\x8dne in tradicionalne prireditve, v sodelovanju in organizaciji ob\xc4\x8dine, lokalnih dru\xc5\xa1tev in turisti\xc4\x8dnih ponudnikov._NEWLINE_Na letni ravni v \xc5\xa0marje\xc5\xa1kih Toplicah preno\xc4\x8di okoli 95.000 gostov. Za potrebe informiranja turistov in obiskovalcev deluje Turisti\xc4\x8dno informacijski center (TIC \xc5\xa0marje\xc5\xa1ke Toplice), kjer gostje pridobijo informacije o kraju ter usmeritve za \xc5\xa1tevilne aktivnosti. Ponudba kraja je predstavljena tudi na svetovnem spletu in se promovira preko dru\xc5\xbeabnih omre\xc5\xbeij in preko lokalnih medijev._NEWLINE_V turisti\xc4\x8dni ponudbi kraja je tudi vo\xc5\xbenja s cestnim turisti\xc4\x8dnim vlakom, ki sprejme do 42 potnikov. Vozi po razli\xc4\x8dnih trasah po Ob\xc4\x8dini \xc5\xa0marje\xc5\xa1ke Toplice in vklju\xc4\x8duje ogled lokalnih znamenitosti in vodenje preko ozvo\xc4\x8denja v ve\xc4\x8d jezikih.\n_START_SECTION_\nLokalna dru\xc5\xa1tva\n_START_PARAGRAPH_\nV Ob\xc4\x8dini \xc5\xa0marje\xc5\xa1ke Toplice aktivno deluje 30 dru\xc5\xa1tev. Posamezna dru\xc5\xa1tva zdru\xc5\xbeujejo skupine ljudi s podobnimi interesi, ki se trudijo, da je dru\xc5\xbeabno \xc5\xbeivljenje in okolje v katerem \xc5\xbeivijo kvalitetno in pestro z dogajanji. Prostovoljna dru\xc5\xa1tva delujejo na podro\xc4\x8dju turizma, kulinarike, vinogradni\xc5\xa1tva in vinarstva, \xc5\xa1porta, kulture, glasbe, zgodovine, ekologije in gasilstva. Vsa omenjena dru\xc5\xa1tva imajo na obmo\xc4\x8dju ob\xc4\x8dine \xc5\xbee dolgoletno tradicijo in so aktivno vklju\xc4\x8dena v soustvarjanje dru\xc5\xbeabnega \xc5\xbeivljenja v kraju. Pripravljajo vrsto tradicionalnih prireditev (So\xc5\xbeitje kruha in vina, sekanje pirhov, Martinov pohod, sre\xc4\x8danje pevskih zborov \xc2\xbb\xc5\xa0marje\xc5\xa1ke pojejo\xc2\xab, Cvi\xc4\x8dkarija in salamijada, gasilske veselice, prvomajska budnica, \xc5\xa0marje\xc5\xa1ki tek), izvajajo pa tudi izobra\xc5\xbeevalne in ustvarjalne delavnice. \xc4\x8clani dru\xc5\xa1tev aktivno sodelujejo tudi v okviru delovanja lokalne \xc2\xbbKme\xc4\x8dke tr\xc5\xbenice\xc2\xab, v obliki prodaje svojih unikatnih izdelkov in pridelkov._NEWLINE_Dru\xc5\xa1tva delujejo kot neprofitna in v ve\xc4\x8dji meri svojo redno dejavnost opravljajo na podlagi financiranja iz naslova \xc4\x8dlanarin \xc4\x8dlanov dru\xc5\xa1tva.'